**REGLAMENT SOBRE EL FUNCIONAMENT DEL CONSELL ESCOLAR DE L’ESCOLA PUIG DE LES CADIRETES DE LLAGOSTERA**

**DIMECRES 13 DE FEBRER DEL 2013**

**PREÀMBUL**

La Llei 12/2009 de 10 de juliol, d’educació, desenvolupada pel decret 102/2010 de 3 d’agost, d’autonomia dels centres educatius estableix que cada centre ha d’elaborar les pròpies normes d’organització i funcionament d’aquest.

Entre aquestes normes i segons l’article 27 del decret d’autonomia dels centres educatius, hi ha d’haver un reglament que reguli l’organització i el funcionament del consell escolar del centre.

És per aquest motiu que l’Escola Puig de les Cadiretes ha decidit dotar-se del reglament següent relatiu al propi consell escolar.

**DISPOSICIONS GENERALS**

**Article 1**. El consell escolar és l’òrgan de participació de la comunitat escolar en el govern del centre.

**Article 2.** El règim jurídic del consell escolar es regirà pel present document, i supletòriament amb les normes que emanen del Parlament català, en tant com les pròpies del procediment administratiu comú.

**FUNCIONS DEL CONSELL ESCOLAR**

**Article 3.** Corresponen al consell escolar les funcions següents:

a) Aprovar el projecte educatiu i les modificacions corresponents per una majoria de tres cinquenes parts dels membres.

b) Aprovar la programació general anual del centre i avaluar-ne el desenvolupament i els resultats.

c) Aprovar les propostes d’acords de coresponsabilitat, convenis i altres acords de col·laboració del centre amb entitats o institucions.

d) Aprovar les normes d’organització i funcionament i les modificacions corresponents.

e) Aprovar la carta de compromís educatiu.

f) Aprovar el pressupost del centre i el rendiment de comptes.

g) Participar en el procediment de selecció i en la proposta de cessament del director o directora.

h) Intervenir en la resolució dels conflictes i, si escau, revisar les sancions als alumnes.

i) Aprovar les directrius per a la programació d’activitats escolars complementàries i d’activitats extraescolars, i avaluar-ne el desenvolupament.

j) Participar en les anàlisis i les avaluacions del funcionament general del centre i conèixer l’evolució del rendiment escolar.

k) Aprovar els criteris de col·laboració amb altres centres i amb l’entorn.

l) Qualsevol altra que li sigui atribuïda per les normes legals o reglamentàries.

**MEMBRES DEL CONSELL ESCOLAR**

**Article 4.** El consell escolar de l’escola Puig de les Cadiretes està composat de la següent manera:

* President/a del consell escolar que amb caràcter nat correspon al/la director/a del centre;
* Cap d’estudis del centre amb caràcter nat;
* Vocals:
	+ Un representant designat per l’Ajuntament de Llagostera;
	+ Un representant designat pel personal d’administració i serveis;
	+ Un representant designat per l’AFA, en representació dels pares de l’entitat, que correspon al/la President/a de l’AFA;
	+ Cinc representants dels mestres;
	+ Quatre representants dels pares;
* El/la Secretari/a del consell escolar que amb caràcter nat correspon al/la secretari/a del centre;

**Article 5.** No es podrà modificar la composició dels membres del consell escolar fins les properes eleccions en què aquesta és determinada. L’aprovació de la modificació en la composició del consell escolar no entrarà en vigor fins al primer procés electoral que es dugui a terme un cop aquest s’hagi aprovat.

**Article 6.** El consell escolar de l’escola Puig de les Cadiretes es renovarà per meitats de les persones representants electes de cada sector cada dos anys, dins un període comprès entre el primer trimestre del curs escolar corresponent.

**Article 7.** En el cas que es produeixi alguna vacant en el consell escolar, aquesta s’ha d’ocupar amb la següent candidatura més votada en les darreres eleccions, sempre que es mantinguin els requisits que la van fer elegible com a representant. Si no hi ha candidats per cobrir-la, la vacant quedarà sense cobrir fins a la propera renovació del consell escolar.

**Article 8.** Es perd la condició de membre del consell escolar quan cessa en el càrrec que comporta ser-ne membre, quan es deixa de complir amb algun requisit per ser elegible o quan l’òrgan que l’ha designat revoca la designació.

**Article 9.** Drets dels membres del consell escolar:

* Participar a les reunions amb el lliure exercici de veu i vot;
* Disposar d’informació sobre els temes a tractar en el si del consell escolar, sigui en les sessions plenàries com en les diferents comissions;
* Presentar propostes, esmenes, observacions i objeccions sobre totes les decisions que són competència del mateix consell escolar;
* Qualsevol altre que sigui reconegut legalment i reglamentàriament.

**Article 10.** Deures dels membres del consell escolar:

* Assistir a les reunions i comissions designades del consell escolar;
* Excusar-se en el cas que no hi puguin assistir;
* Participar en tots els treballs designats pel Consell escolar;
* Guardar el secret sobre les matèries i les actuacions tractades en el si de les reunions i comissions;

**ÒRGANS ORGANITZATIUS DE DECISIÓ DEL CONSELL ESCOLAR**

**Article 11**. El ple està format per tots els membres del consell escolar i presidit pel/la Director/a del centre, amb l’assistència de la persona titular de la secretaria. El ple del consell escolar es reunirà com a mínim un cop cada trimestre del curs escolar.

**Article 12.** El consell escolar de l’escola Puig de les Cadiretes, preveu l’existència de dues comissions, les quals són creades per estudiar i analitzar assumptes i matèries concretes pel bon funcionament del centre. Les comissions contemplades actualment són:

* Comissió permanent;
* Comissió econòmica, la qual té una existència obligatòria.

**ADOPCIÓ D’ACORDS**

**Article 13.**Quan a l’ordre del dia s’incloguin temes o punts relacionats amb l’activitat normal del centre, però que estiguin sota responsabilitat d’una persona no-membre del consell escolar, se’l podrà convocar a la sessió per tal que informi sobre el tema o qüestió corresponent.

**Article 14.** Les decisions del consell escolar, normalment s’aproven per consens. Si contràriament, no és possible arribar-hi, serà necessari una majoria simple de vots de les persones membre presents, llevat dels casos previstos normativament en què es requereixi una majoria qualificada. La Presidència disposa del vot de qualitat en cas d’empat.

**Article 15.**De cada sessió s’estendrà una acta, la qual serà enviada un cop s’hagi procedit a la seva lectura i aprovació en el proper ple de consell escolar.

Tanmateix, en tota acta del consell escolar hi haurà de constar:

* Data, dia i hora d’inici-final de la seva celebració;
* Assistents;
* Absències;
* Ordre del dia;
* Acords presos;
* Incidències que expressament hi hagin de constar.

**PROCEDIMENT D’ELECCIÓ**

**Article 16. Candidatures**

Són candidats i candidates les persones següents:

1. Sector de representants del professorat: tots els membres del claustre.
	1. En cas que el nombre de candidatures d’aquest sector sigui inferior a les vacants a cobrir/renovar, més cinc representants a la reserva, seran elegibles tots els mestres del claustre.

b) Sector de representants dels pares i mares o tutors de l’alumnat: els pares, mares i els tutors o tutores de l’alumnat del centre, que n’exerceixen la pàtria potestat o la tutela i que figuren en el corresponent cens electoral.

d) Sector de representants del personal d’administració i serveis: totes les persones que figuren en el cens electoral del personal d’administració i serveis.

Les persones que en un mateix centre formen part de més d’un sector de la comunitat escolar únicament poden presentar-se com a candidates per a un dels sectors. Així mateix, les persones que són membres nats del consell escolar i alhora formen part d’un sector que hi és representat, no poden presentar-se com a candidates per a aquell sector.

Si el nombre de persones candidates a membres del consell escolar d’un determinat sector és inferior al nombre de llocs a cobrir, totes les persones membres del sector corresponent són elegibles com a representants d’aquell sector en el consell escolar. Si la persona elegida en aquestes circumstàncies ho és per al sector del professorat, del personal d’administració i serveis o del personal d’atenció educativa complementària, ha d’assumir la representació. Si la persona resulta escollida membre en representació del sector de pares i mares o tutors, i no vol assumir la representació, el lloc queda vacant fins a la següent convocatòria d’elecció de membres.

**Article 17. Procediment d’elecció dels i de les representants dels diferents sectors del consell escolar**

* Sector de representants del professorat:

L’elecció s’efectua en una sessió extraordinària del claustre, convocada amb aquest punt únic en l’ordre del dia.

Cada professor o professora pot votar un nombre màxim de persones candidates igual al nombre de representants d’aquest sector a renovar en el consell escolar.

* Sector de representants dels pares i mares de l’alumnat:

Cada elector o electora pot votar un nombre màxim de persones candidates igual al nombre de representants d’aquest sector a renovar, en aquest procés electoral, en el consell escolar. Poden votar el pare i la mare o tutor o tutora respectiu, llevat que la pàtria potestat de l’alumne estigui conferida en exclusiva a un dels progenitors, en aquest cas només aquest té dret de vot.

* Sector del Personal d’Administració i Serveis:

En relació amb les eleccions del sector de representants del personal d’administració i serveis, cada elector o electora pot votar, com a representant d’aquest sector, un candidat o candidata.

**Article 18. De les votacions**

Les votacions són personals, directes i secretes. No s’admet la delegació de vot ni el vot per correu.

**Article 19.**Per tal de dirimir les situacions d’empat es resoldran sempre en a favor de la persona escollida de més edat.

**DISPOSICIÓ FINAL PRIMERA**

Aquest reglament s’aprova el 6 de febrer de 2013 i entrarà en vigor l’endemà mateix d’haver estat aprovat pel Consell Escolar, de conformitat amb el que estableix el Decret 102/2010, de 3 d’agost, d’autonomia dels centres educatius.

**DISPOSICIÓ FINAL SEGONA**

Aquest reglament, un cop aprovat i en vigor, pot ser modificat sempre i quan les necessitats organitzatives del mateix consell escolar així ho requereixin.